CELEX: 32019D0689
Language: hu
Date: 2019-01-16 00:00:00
Title: A Bizottság (EU) 2019/689 végrehajtási határozata (2019. január 16.) a 91/477/EGK tanácsi irányelvben meghatározott egyes igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről (EGT-vonatkozású szöveg.)

3.5.2019   
               
               
                  HU
               
               
                  Az Európai Unió Hivatalos Lapja
               
               
                  L 116/75
               
            
         A BIZOTTSÁG (EU) 2019/689 VÉGREHAJTÁSI HATÁROZATA
         (2019. január 16.)
         a 91/477/EGK tanácsi irányelvben meghatározott egyes igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piaci információs rendszer keretében történő igazgatási együttműködésről és a 2008/49/EK bizottsági határozat hatályon kívül helyezéséről szóló, 2012. október 25-i 1024/2012/EU európai parlamenti és tanácsi rendeletre (1) és különösen annak 4. cikke (1) bekezdésére,
         mivel:
         
                     (1)
                  
                  
                     Az 1024/2012/EU rendelettel létrehozott belső piaci információs rendszer (a továbbiakban: IMI) a Bizottság által, a tagállamok közreműködésével kidolgozott, az interneten keresztül elérhető szoftveralkalmazás, amelynek célja, hogy a határokon átnyúló információcserét és a kölcsönös segítségnyújtást megkönnyítő, központosított kommunikációs mechanizmus biztosításával segítséget nyújtson a tagállamoknak az uniós jogi aktusokban az információcserére vonatkozóan előírt követelmények teljesítésében.
                  
               
                     (2)
                  
                  
                     Az 1024/2012/EU rendelet 4. cikkének (1) bekezdése lehetővé teszi a Bizottság számára, hogy kísérleti projekteket hajtson végre annak értékelésére, hogy hatékony eszköz lenne-e az IMI az említett rendelet mellékletében fel nem sorolt uniós jogi aktusok igazgatási együttműködésre vonatkozó rendelkezéseinek végrehajtására.
                  
               
                     (3)
                  
                  
                     A 91/477/EGK tanácsi irányelv (2) a tagállamok közötti igazgatási együttműködésről rendelkezik a tűzfegyverek megszerzésének és tartásának ellenőrzésével kapcsolatban. Az irányelv 13. cikke előírja a Bizottság számára, hogy részletes szabályokat állapítson meg bizonyos információk elektronikus úton történő szisztematikus cseréjére vonatkozóan. A Bizottság elfogadta a tűzfegyverek Unión belüli átvitelével kapcsolatos szisztematikus információcserére vonatkozó részletes szabályok megállapításáról szóló (EU) 2019/686 felhatalmazáson alapuló rendeletet (3). Az IMI hatékony eszköz lehetne az említett felhatalmazáson alapuló rendelet hatálya alá tartozó igazgatási együttműködési rendelkezések végrehajtásához. Ezért a szóban forgó rendelkezéseknek egy, az 1024/2012/EU rendelet 4. cikke szerinti kísérleti projekt tárgyát kell képezniük.
                  
               
                     (4)
                  
                  
                     Az IMI-nek biztosítania kell azokat a technikai funkciókat, amelyek lehetővé teszik a 91/477/EGK irányelv 13. cikke (3) bekezdésében említett nemzeti hatóságok számára, hogy teljesítsék az (EU) 2019/686 felhatalmazáson alapuló rendelet 4., 5. és 6. cikkében meghatározott kötelezettségeiket.
                  
               
                     (5)
                  
                  
                     A kísérleti projekt keretében továbbított vagy feltöltött, személyes adatokat tartalmazó információk és dokumentumok tekintetében egyértelműen meg kell határozni az igazgatási együttműködési eljárás hivatalos lezárásának időpontját annak biztosítására, hogy a személyes adatokat zárolják és töröljék, amint azokra az adatgyűjtés céljaira már nincs szükség. A hivatalos lezárásnak tekintendő dátum az illetékes hatóság által továbbított, az előzetes beleegyezést tartalmazó vonatkozó dokumentum, transzferengedély vagy kísérő dokumentum lejártának időpontja kell, hogy legyen.
                  
               
                     (6)
                  
                  
                     Az 1024/2012/EU rendelet 4. cikkének (2) bekezdése szerint a Bizottságnak a kísérleti projekt eredményeinek az értékelését be kell nyújtania az Európai Parlamentnek és a Tanácsnak. Helyénvaló meghatározni azt az időpontot, ameddig ezt meg kell tennie.
                  
               
                     (7)
                  
                  
                     Az e határozatban előírt intézkedések összhangban vannak az 1024/2012/EU rendelet 24. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A kísérleti projekt
            A 91/477/EGK irányelv 13. cikkének (2) és (4) bekezdése – amennyiben az e bekezdésekben említett információcsere az (EU) 2019/686 felhatalmazáson alapuló rendelet hatálya alá tartozik – a bennük meghatározott igazgatási együttműködési rendelkezéseknek a belső piaci információs rendszer (a továbbiakban: IMI) igénybevételével történő végrehajtására irányuló kísérleti projekt tárgyát képezi az említett felhatalmazáson alapuló rendeletben részletezetteknek megfelelően.
         
         
            2. cikk
            Illetékes hatóságok
            A kísérleti projekt alkalmazásában a 91/477/EGK irányelv 13. cikkének (3) bekezdésében említett nemzeti hatóságokat kell illetékes hatóságnak tekinteni.
         
         
            3. cikk
            Az illetékes hatóságok közötti igazgatási együttműködés
            
               1.   Az (EU) 2019/686 felhatalmazáson alapuló rendelet [4]. cikkében részletezett igazgatási együttműködés alkalmazásában az IMI értesítési funkciót biztosít a cikkben említett dokumentumok feltöltésére és információk továbbítására.
            
            
               2.   Az (EU) 2019/686 felhatalmazáson alapuló rendelet [5]. cikkében részletezett igazgatási együttműködés alkalmazásában az IMI adattárat biztosít az említett tűzfegyverek jegyzékeinek tárolására és megosztására.
            
            
               3.   Az (EU) 2019/686 felhatalmazáson alapuló rendelet [6]. cikkében részletezett igazgatási együttműködés alkalmazásában az IMI értesítési funkciót biztosít a cikkben említett dokumentumok feltöltésére és információk továbbítására.
            
         
         
            4. cikk
            Az igazgatási együttműködési eljárás hivatalos lezárása
            Az 1024/2012/EU rendelet 14. cikke szerinti személyes adatok zárolása és törlése céljából a szóban forgó igazgatási együttműködési eljárás hivatalos lezárásának időpontjaként az (EU) 2019/686 felhatalmazáson alapuló rendelet 4. cikke (1) bekezdésének e) pontja, vagy adott esetben 6. cikke (1) bekezdésének g) pontja szerint továbbított lejárati időt kell tekinteni.
         
         
            5. cikk
            Nyomon követés és jelentéstétel
            A Bizottság statisztikákat és információkat bocsát a tagállamok rendelkezésére az IMI használatára és a kísérleti projekt működésére vonatkozóan. Az ilyen jelentéstétel nem foglalja magában a tagállamok között átvitt tűzfegyverek számára és kategóriáira vonatkozó statisztikákat.
         
         
            6. cikk
            Értékelés
            Az 1024/2012/EU rendelet 4. cikke (2) bekezdésében előírt kísérleti projekt eredményének értékelését 2022. december 31-ig kell benyújtani az Európai Parlamentnek és a Tanácsnak.
         
         
            7. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. január 16-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 316., 2012.11.14., 1. o.
         
         
            (2)  A Tanács 91/477/EGK irányelve (1991. június 18.) a fegyverek megszerzésének és tartásának ellenőrzéséről (HL L 256., 1991.9.13., 51. o.).
         
            (3)  A Bizottság (EU) 2019/686 felhatalmazáson alapuló rendelete (2019. január 16.) a 91/477/EGK tanácsi irányelv értelmében a tűzfegyverek Unión belüli transzferére vonatkozó információk elektronikus eszközökkel történő szisztematikus cseréjére vonatkozó részletes szabályok meghatározásáról (Lásd e Hivatalos Lap 1. oldalát.).